text: Hvussu verður Havnin ein rættur BÝUR?
text: #000005
text: Havnin livir ikki upp til sín leiklut sum ein rættur høvuðsstaður. Ístaðin fyri at vera ein livandi býur við eini yðjandi kjarnu, kann hon best samanberast við eina deydliga sovibygd. Hvussu verður Havnin til ein veruligan orkumiðdepil, sum dregur ung og virkisfús fólk, ið skapa tað lívgevandi virksemið, vit sakna í dag? Her er eitt longri essay við nógvum ymiskum ítøkiligum uppskotum til eina nýggja býarætlan, har av summi uppskot helst vekja ans.
text: #000007
text: Sjálv havi eg nøkur hugskot um, hvat kann gerast í býnum fyri at gera Havnina til eitt meira livandi stað, har av onkur eru samanberilig við uppskotini hjá Hans Mortensen & Co, men ikki øll. Uppskotini eru mong, og eg fari tí at leggja tey fram her í einum rúgvismiklum essay, har eg eisini vísi á, júst hví tað er týdningarmikið at gera sum fyrisligið.
text: #000009
text: Spurnartekin verða sett við núverandi býarskipanarpolitikk. M.a. um tað er skilagott at staðseta størri undirvísingarstovnar í útjaðaranum av býnum – eins og gjørt er við Marknagilsdeplinum. Áðrenn eg fari at tosa nærri um staðsetingina av Marknagilsdeplinum, vil eg tó fyrst fegin tosa yvirskipað um, hvussu meira lív fæst í miðbýin og í Havnina í heila tikið.
text: #000010
text: Fyrst og fremst haldi eg, at býarstýrið má byrja at hugsað meira tilvitað um Havnina sum ein BÝ – og ikki bara sum eina viðkaða bygd! Neyðugt er taka Havnina í álvara sum ein veruligan bý við øllum, sum tað inniber – t.d. í mun til miðsavning av meira fólki og ferðslu. Hetta er ynskiligt, tí fólk og ferðsla skapa LÍVI!
text: #000013
text: Higartil hava vit verið so bangin fyri ófriði, at vit hava gjørt alla Havnina alt OV friðarliga. Vit hava tømt hana fyri lív av ótta fyri larmi. Men lív larmar! Eitt sindur má tað í øllum førum sleppa at larma. Vit mugu hugsa um, hvussu vit bæði fortætta og fordeila nakað av lívinum og larminum í býnum á skilvísan hátt, har tað er fyri neyðini.
text: #000014
text: Tað merkir m.a., at vit mugu til at hugsa øðrvísi um bygging og vegalegging í Havnini sum heild. Sum nú er, spjaða vit eina rúgvu av sethúsum við stórum grundstykkjum yvir veldug øki uttan aðra funktión enn bara at vera øki, har fólk búgva. Skulu vit skapa ein býarkendan bý, hava vit ikki brúk fyri meira spjaddari bygging á økjum við bara einari funktión. Vit hava brúk fyri meira fortættaðum økjum við nógvum fjølbroyttum funktiónum. Og vit hava brúk fyri samanhangandi gøtum á kross og tvørs, sum gera tað lætt er at koma til allastaðni. Tað er m.a. hetta, ið ger ein bý til ein BÝ.
text: #000015
text: Nýggj íbúðarøki og ídnaðar- og handilsøki eiga tí at verða bygd nógv meira býarkend. T.d. mugu fleirhæddaðir og tættliggjandi bygningar byggjast, helst samanhangandi, so bygningarnir lívga fyri hvørjum øðrum og fyri lívinum á gøtunum. Fasadurnar mugu sjálvandi byggjast ytst út til gøtuna, so man skapar meira greidliga avmarkað uttandura býarrúm. Hetta er eisini við til at geva kensluna av rættari býarbygging.
text: #000016
text: Alt ov nógvir blindir vegir og fólkatóm øki
  Í dag ger man alt fyri at forða ferðslu í Havn. Hetta verður gjørt í eini góðari meining fyri at minka um Co2 útlát og fyri at geva fólki so nógvan frið, sum gjørligt. Í støðum er sjálvandi neyðugt at avmarka bilaferðslu, men mark má verða fyri avmarking. Fólk, sum gjarna vilja hava tað so friðaligt, skulu sjálvandi hava møguleika fyri at búseta seg í økjum, har syrgt er fyri hesum. Men fólk, sum nettupp vilja búgva tættari at yðjandi býarlívi og ferðslu, eiga eisini at kunna velja tað.
text: #000017
text: Millum bygd øki í býnum eru fleiri staðni stórar fløtur einans við opnum bøi, sum fá hava atgongd til, og sum í øllum førum ikki verða brúktar til nakað, sum hoyrir einum býi til. Eru møguleikar at ganga har á gongugøtum, so skunda fólk sær ofta bara ígjøgnum økið, tí har finst einki annað enn júst bara ein gongugøta, sum kanska fer framvið nakrar innhegnaðar traðir við seyði og gæsnum. Hetta hevur vanligi borgarin í býnum ikki líka nógv gagn av, sum hann ella hon annars kundi havt, um økið var brúkt til okkurt meira almannagagnligt. Vilja fólk hava traðir, er tað so neyðugt at hava tær mitt í býnum? Kundi býarstýrið ikki givið teimum møguleika fyri at hava traðir í útjaðaranum av býnum ístaðin?
text: #000019
text: Handils- og ídnaðarøki eru tiltaglað av ljótum, bíligum betongelementbygningum, sum eisini liggja spjaddir. Spjaddir bygningar geva onga lívd, so har gýsur altíð millum teirra, so tað er óunniligt at ganga har. Tað sær ikki gott út, er ikki hugnaligt – og hesi øki liggja stórt sæð bara fólkatóm og oyðin. Sjálvt mitt um dagin, tá handlarnir hava opið. Fólk skunda sær bara úr bilunum og inn í handlarnar og út aftur í bilin. Ikki nógv býarlív at finna har heldur....!
text: #000020
text: Skilji ikki, at man nakrantíð hevur loyvt slíkum byggjaríi, so sum tað á Hálsi t.d., ístaðin fyri, at man kundi gjørt hetta økið so nógv hugnaligari við meira tøttum, býarkendum bygningum við einum hugnaligum torgi í miðjuni t.d.
text: #000021
text: Tá eg tosi um broyting fyri at fáa lív í býin, so tosi eg tó IKKI um at byggja nýtt alla staðni og ríva alt tað gamla niður. Nei, tí so høvdu vit rivið nakrar av størstu attraktiónunum niður, sum Havnin hevur at bjóða ferðafólki. Vit høvdu kvett tráðin av aftur í tíðina til okkara gomlu mentan, sum ein stórur partur av okkara samleika hvílir á.
text: #000022
text: Trupulleikin er bara, sum kunnugt, at gomlu býarpartarnir liggja nær um fólktatómir. Har er lítið og einki, sum kann halda fólki til økið, annað enn at ganga ein túr ígjøgnum tað. Hví man tað vera so deydligt? Er býurin er skeivt innrættaður? Eru tað bygningarnir okkurt er galið við?
text: #000023
text: Nei, tað er ikki arkitekturinum í gomlu býarpørtunum, nakað er galið við. Vit hava nemliga í dag ein sera hugnaligan bý á mangan hátt, júst tí vit hava varðveitt mong av teimum gomlu húsunum í býnum frá tí tíðini, tá tað var siður at byggja nógv tættari enn í dag. Hesir gomlu og væl varðveiddu býarpartar er nakað, sum flest fólk eru glað fyri, og sum nógv fólk úti í heimi misunna okkum, at vit hava.
text: #000024
text: Manglandi lívið kemur av, at nógv av húsunum í gomlu býarpørtunum ikki rúmast funktiónum, sum fólk kunnu brúka til so nógv annað enn bara at hyggja at.
text: #000025
text: Vit hava staðfest, at Havnin hevur, sum er, nógvar grundarleggjandi eginleikar, sum kundu skapt gróðrarbotn fyri einum veruligum livandi miðbýarumhvørvi. Duga vit at gagnnýta tað gamla, sum vit longu hava, til nakað nýtt og spennandi, so gagnar hetta bæði okkara tørvi fyri at varðveita søgu og samleika okkara – umframt at tað veruliga kundi gjørt eitt stórt inntrykk á umheimin og givið okkum okkurt at vera errin av.
text: #000029
text: Einki av hesum var rættiliga har tá, men hygg nú. Tað er við at henda, tí onnur enn eg hava eisini sæð tað gagnliga í tí – ikki minst fyri trivnaðin í býnum. Tað hevur rætt og slætt ført við sær, at miðbýarlívið er flutt oman í Vágsbotn og har um leiðir. Tað er sera gleðiligt at uppliva, at júst tey tiltøkini, eg vísti á fyri 10 árum síðani kundu gjørt mun, eisini veruliga hava gjørt stóran mun, tá tey vórðu realiserað.
text: #000031
text: Reinsaríið er umbygt og fer saman við nýggju Perluni vónandi at skapa eitt livandi tónleikaumhvørvi. Fleiri caféir og barrir eru komnar kring hugnaliga havnaumhvørvið í Vágsbotni og Skálatrøð. Vágsbotn út ímóti Tinganesi er við at menna seg til eina fólkaríka Nyhavn: Enn betri um tað vóru enn fleiri kaféir og restauratiónir úteftir. Har er fjálgt og veðurgott, og sólargangurin er ideellur, soleiðis at fólk tíma at sita har og hugna sær eina stund í lívd, tá sólin er frammi.
text: #000032
text: Fabrikkin hjá Østrøm er ein ein suksessøga. Müllers Pakkhús (um Býráðið loyvdi meira brúk av tí) kundi eisini verið eitt spennandi, meira aktivt stað. Spennandi ætlanir eru við Skeiva Pakkhúsi. Skipasmiðjan verður brúkt bæði til at umvæla skip og bátar, men eisini til gallarí og listaverkstað. Meir av tí slagnum!
text: #000033
text: Varðveita maritima dámin í havnaumhvørvinum
  Tað hevur sína sjarmu, at heilt ymiskar vinnur kunnu virka í sama øki – at man t.d. varðveitir nakað av tí gamla, siðbundna virkseminum, samstundis sum man letur upp fyri nýggjum handils-, tænastu- og mentanarvirksemi.
text: #000036
text: Í øðrum londum eru ræðudømi um, hvat hendir, tá havnaumhvørvi verða umgjørd til bara at hýsa skrivstovu og hotelvirksemi – altso einki, sum hevur við havnir, skip og sjógv at gera. Hesi øki liggja púra deyð. Hugsa bara um Københavns Havn, sunnanfyri Knippelsbro. Men dømi eru eisini – í Keypmannahavn og aðrastaðni – um, hvussu spennandi eitt øki kann vera, tá man varðveitir tað gamla, men brúkar tað eisini til nakað nýtt, so man fær eina fjølbroytta kombinatión av bæði siðbundnum og nýggjum aktivitetum í einum øki.
text: #000037
text: Serliga havnaøki, har man loyvir nýggjum virksemi, men har atlit eisini verða tikin at varðveitslu av maritimum aktivitetum, tykjast at virka serliga spennandi og hugtakandi fyri nógv fólk. Fjølbroytnið skapar eitt spennandi umhvørvi, har nógv lív dregur meira lív. Slíkir býarpartar gerast til pulserandi kraftsentur av kreativiteti, innovatión, ekslusiviteti og produktiviteti, sum draga nógv fólk, vitan og íløgur til sín.
text: #000038
text: Í Havn hava vit tíbetur varðveitt nógvir av teim gomlu bygningunum í Vágsbotni og við Skálatrøð. Hetta gevur okkum einastandandi møguleikar til at skapa eitt heilt serligt umhvørvi í økinum, sum vit sjálvi kunnu fáa nógva gleði av, og sum útlendingar vilja hávirða okkum fyri, um vit skilja, hvussu virðismikið tað er at varðveita bygningarnar, samstundis sum vit duga at brúka teir til okkurt nýtt og gagnligt, ístaðin fyri bara at lata alt standa tómt einans sum minnir um eina farna tíð.
text: #000039
text: Niels Finsensgøta óegnað sum gongugøta
  Men Havnin er jú ikki bara kei og havnaøki. Í Havn hava vit t.d. eina gongugøtu, har eingin gongur. Ella øgiliga fá. Hví ikki viðurkenna tað, sum vit hava vitað so leingi, at fólk tíma ikki at ganga í núverandi gongugøtu. Niels Finsensgøta er snøgt sagt ikki egnað til gongugøtu, og hevur aldrin verið tað. Tað var eitt mistak at royna at gera hana til gongugøtu í sínari tíð.
text: #000040
text: Niels Finsensgøta verður heldur aldrin egnað til tað, so leingi ov nógv opin pláss eru á eystursíðuni, har handlar ikki kunnu vera, og so leingi sum tað liggja høg hús so gott sum allan vegin frá Steinatúni oman til keiina á vestursíðuni, ið skugga fyri sólini nógv tað mesta av degnum. Líkamikið hvat verður gjørt – um tað ikki broytir hendan grundarleggjandi trupulleika, so verður einki gongulív har.
text: #000041
text: Fyrimunir við at lata Niels Finsensgøtu upp fyri bilaferðslu
  Eg eri bangin fyri, at vanahugsan ger, at fólk illa kunnu ímynda sær hetta, men sjálv meti eg, at miðbýurin hevði fingið stórar fyrimunir av at latið hesa alt ov myrku skuggagøtuna, sum Niels Finsensgøta er nú, upp aftur fyri fríari bilaferðslu frá Steinatúni, so ferðslan oman á Vaglið og víðari oman til Kongabrúnna, sum nú fer ígjøgnum Tórsgøtu, kann leiðast beinleiðis frá Steinatúni ígjøgnum Niels Finsensgøtu og oman á Vaglið, meðan Tinghúsvegurin tekur ferðsluna hin vegin, eins og hon ger nú.
text: #000042
text: Tað merkir ikki neyðturviliga, at tað so verður tann heilt stóra tunga ferðslan har t.d. av lastbilum. Størri akfør kunnu enn leiðast uttanum, so tey koyra eftir vegnum Úti við Strond og á Jónas Broncksgøtu. Men tað er veruliga brúk fyri betri sambandi fyri vanligar bilar millum ferðsluknútapunktið Steinatún og keiøkið, eisini fyri at leiða meira lív og ferðslu inn í býarkjarnuna við Vaglið. Um ferðslan varð løgd eftir Niels Finsensgøtu, hevði strekkið frá Steinatúni oman til Vaglið uttan iva livnað væl meira uppaftur av øktu ferðsluni.
text: #000044
text: Skifta núverandi gongugøtu út við aðrar gongugøtur
  Hetta hevði eisini latið møguleikan upp fyri at gjørt tær báðar krossandi gøturnar, Sverrisgøtu og Tórsgøtu, til gongugøtur. Hesar gøturnar eru vælegnaðar til tað, tí tær eru smalri, húsini standa tættari og handilshøli kunnu vera á báðum síðum av vegnum. Tað ger einki, um partar av gøtunum eru brekkur. Nógvar brattar gongugøtur eru í býum í øðrum londum.
text: #000045
text: Um ferðslan sleppur undan at koyra í Tórsgøtu oman í Vágsbotn og harfrá niðan á Vaglið, men verður førd frá Steinatúni eftir Niels Finsensgøtu ístaðin fyri, so kundi økið kring Tórsgøtu og í Vágsbotni blivið eitt nógv hugnaligari stað at vera enn nú.
text: #000046
text: Havnará kundi t.d. verið førd oman gjøgnum Tórsgøtu, sum á henda hátt fær frið til at vera ein hugnalig gongugøta, ið førir fótgangararnar framvið caféum, dansi- og konsertstøðum, sjónleikarhúsi osfr. oman í Vágsbotn, tað vakrasta torgið í býnum, við hugnaligum caféum og restauratiónum, sum breiða seg út á gongubreytina. Fólk fáa frið til at sita langt úti á gøtuni og hugna sær í lívd á gongubreyta-kaféunum, har tey kunnu fylgja við í lívinum á gøtuni og á vánni og t.d. lurta eftir tónleiki framførdur á uttandura palli í Tórsgøtu.
text: #000047
text: Steinatún – eitt rættiligt býaarrúm
  Hans Mortensen & Co. løgdu fram uppskot um at gera alt økið í Steinatúni slætt frá kioskini og yvir til BankNordik høvuðsbygningin og byggja hægri bygningar kring Steinatún. Á henda hátt kann økið gerast eitt veruligt býarrúm, við plássi bæði fyri bussterminali, tvørgangandi ferðslu og eisini fyri fótgangarum og fólki, sum dámar væl at sita og eygleiða nógvu ferðsluna. Júst hetta frálíka uppskotið kemur enn meira til sín rætt, um beinleiðis samband fekst frá Steinatúni oman til Vaglið og keiøkið á Kongabrúnni umvegis Niels Finsensgøtu og Áarvegin.
text: #000048
text: Tað líka so frálíka uppskotið um at ríva “múrin” inn til Amtmannsgarðin niður á Áarvegnum, ber eisini saktans til at gjøgnumføra, hóast pláss má vera fyri bilaferðslu á sjálvum Áarvegnum.
text: #000049
text: Hví fara at byggja ENN eitt høgt hús vestanfyri Niels Finsensgøtu, sum AFTUR skapar meira skugga eystanfyri og byrgir Niels Finsensgøtu og Tórsgøtu enn meira av frá hvørjum øðrum enn frammanundan? Tað er nógv meira brúk fyri at knýta økið saman.
text: #000051
text: Hvat við nógv heldur at latið gamla kommunuskúlagarðin við býráðshúsið upp oman ímóti Tórsgøtu, so har verður eitt opið pláss við einum náttúrligum samanhangi heilt frá Tinghúsinum til Reinsaríið í Tórsgøtu í beinari linju. Um alt økið verður bundið saman á henda hátt, kann hetta gerast eitt serstakliga áhugavert og spennandi øki, tí kring tað finnast nógvar ymiskar, fjølbroyttar býarfunktiónir.
text: #000052
text: Núverandi handilsvirksemi við gamla kommunuskúlagarðin kann flytast, soleiðis at tað liggur út til síðurnar á torginum, heldur enn at liggja mitt í og skera alt økið sundur, sum nú.
text: #000056
text: Tá tær báðar gøturnar, Niels Finsensgøta og Tórsgøta, hanga saman á henda hátt hvør sínu megin eitt veruligt býartorg – við har av fylgjandi øktari ferðslu, bæði av bilum og fótgangarum – kunnu gøturnar veruliga gerast virðiligar og rættiliga býarkendar høvuðsgøtur. Ikki minst tí Havnin er ein havnabyur, og báðar gøturnar føra beint oman til ferðamiklu havnaøkini – onnur við bilferðslu oman til Kongabrúnna og hin við gonguferðslu oman í Vágsbotn.
text: #000059
text: Ætla vit at lokka fólk í gongugøturnar, so MUGU vit taka atlit at hesum ynskinum og tryggja parkeringsmøguleikar – bæði av atliti til tey dovnu og veðursjúku, til bygdafólkini, sum koma til tiltøk í Havn, men serliga við atliti til tey eldru, tey avlamnu og tey illa gongdu fólkini, sum hava tørv á at koma rættiliga tætt at staðnum, har tey skulu. Hesi fólkini eru kanska nettupp tey fólkini, sum hava tíð til at vera stødd í býnum og sita á gongugøtuni, tá onnur eru til arbeiðis. Sleppa tey eldru tætt at miðbýarkjarnuni á lættari hátt, kunnu tey vera við til at skapa fitt av lívi har.
text: #000062
text: Eitt langt, smalt parkeringshús í tveimum hæddum kundi saktans verið bygt undir Skansavegnum allan vegin út eftir móti Skansanum upp eftir grótvegginum, og so kundi man rykt Havnargøtu eitt lítið sindur út frá grótvegginum, uttan at tað merkir, at tað verður nógv minni kaiøki á Eystaru Bryggju.
text: #000064
text: Eg havi eisini eitt annað -– radikalt, men spennandi uppskot, sum veruliga ger, at fólk sleppa heilt inn í miðbýarkjarnuna við bilinum, uttan at koyra beinleiðis í gongugøtunum. Hvat við at grava út til eitt stórt parkeringshús í tveimum hæddum inniundir gamla kommunuskúlagarðinum – tí nýggja Býráðs- og Tinghústorginum, sum eg havi skotið upp omanfyri. Parkeringshúsið kemur sostatt til at liggja undir jørð heilt yvir til reyðu kiosk, meðan sjálvt torgið liggur omaná parkeringshúsinum á niveau við núverandi gamla kommunuskúlagarð.
text: #000065
text: Mugu skapa fleiri býarrúm við lívd og góðum sólargangi
  Neyðugt er at taka nógv meira atlit at sólarganginum, um miðbýurin skal virka meira innbjóðandi. Sjálv haldi eg, at uppá longri sikt eigur alt økið kring Niels Finsensgøtu frá Vaglinum niðan í Steinatún og í Tórsgøtu at verða umhugsað heilt av nýggjum av somu orsøk.
text: #000067
text: Posthús og bankar eru í miðbýnum, sum er, men har mangla fleiri støð, sum nógv fólk gera sær ørindi til. Ein apotekssøludeild og ikki minst ein søludeild hjá Rúsuni høvdu við vissu drigið nógv fólk til.
text: #000071
text: Lív dregur meira lív at sær. Tí má miðsavnanin av fólki og ferðslu styrkjast – bæði við at fleiri fólk sleppa at búgva í miðbýnum, og við at bjóða nógv attraktiv tilboð í miðbýnum – tað verið seg vørur, tænastur og undirhald, men eisini við at leggja størri stovnar og arbeiðspláss í ella tætt við miðbýin, soleiðis at nógv fólk hava sína dagligu gongd í miðbýnum. Tvs. syrgja fyri, at har er ein góð variatión av nógvum ymiskum funktiónum.
text: #000072
text: Íbúðarbygging, kollegiu, arbeiðspláss og undirvísingarstovnar miðsavna nógv fólk og skapa tí eisini gróðrarbotn fyri handilslívi og øðrum aktivitetum kring hesi støðini, eins og dømi eru um í býum uttanlands, sum hava eitt yðjandi og lívligt lív í býarkjarnuni. Serliga tykjast undirvísingarstovnar, sum rúmast nógvum ungum lesandi, at gera mun, tí tað eru tey ungu, ið av sannroyndum eru teir mest ágrýtnu býarbrúkararnir.
text: #000073
text: Hvat dregur fólk til Havnina?
  Skal lív og virksemi skapast, snýr tað seg eisini um, hvussu vit fáa fólk til at støðast betri í landinum, umframt um, hvussu vit fáa fleiri fólk til landið.
text: #000074
text: Men skal støði leggjast undir ein fjølbroyttan arbeiðsmarknað í Havn krevur tað, at tað almenna og lánsveitarar tora at stuðla meira íverkseting av vinnuligum verkætlanum, sum hava omanfyrinevndu mál.
text: #000080
text: Hvussu fáa vit tey ungu til at síggja seg sjálvi hava eitt spennandi lív í Havnini – eisini í framtíðini? Hvat skal fáa tey til IKKI at síggja Havnina sum eitt avbyrgt og deydligt stað, har einki av týdningi hendir? Hvat skal fáa tey til at fata Havnina sum ein veruligan BÝ við nógvum fjølbroyttum og spennandi tilboðum, sum er sum eitt livandi, bankandi hjarta, ið íblæsur øll, sum búgva og vitja har, og sum pumpar lív út í restina av landinum, skapar ringar í vatninum langt út um landoddarnar og vekir ans, og sum tí er eitt lívgevandi og spennandi stað, fólk kunnu vera errin av at búgva í – eisini í longdini?
text: #000083
text: Býarskipan og -arkitekturur avgerandi týdning fyri trivnað
  Royndir aðrastaðni (sí faktaboks niðanfyri) vísa, at tað ber til at tryggja vøkstur og trivnað í einum býi, tá mest møguligt atlit verður tikið til teir tríggjar partarnar – til borgararnar, til tey vitjandi og til vinnuna – í senn, tí so gerast allir partar vinnarar. Um atlit bara varð tikið til ein ella tveir av pørtunum, meðan aðrir partar verða gloymdir, so koppar alt. Tí alt hongur saman.
text: #000084
text: Man velur ístaðin at gera veldugar íløgur í at savna fleiri undirvísingarstovnar í ein depil, og leggja hann í Marknagili – í útjaðarinum av býnum! Eg havi aftrað meg við at siga hart, at eg haldi, at hetta er sera óheppið, tí sagt verður, at tey, sum ivast í, at Marknagilsdepilin er rætta loysnin, grugga málið og forða fyri, at ein neyðugur skúladepil verður bygdur – hetta, til stóran ampa fyri føroyskan ungdóm. Tað vil eg helst ikki ákærast fyri at gera. Men sjálv haldi eg, at nógvar orsøkir eru til at seta spurnartekin við, um staðsetingin av Marknagilsdepilin er nóg væl gjøgnumhugsað.
text: #000087
text: Einki er at ivast í, at ætlaði skúladepilin í Marknagili er sera vakur og imponerandi reint arkitektoniskt, men hvat nú, um júst hendan loysnin kortini ikki er tann skilabesta, hvørki fyri ungdómin ella fyri Havnina? Hvat nú, um veruliga góðar orsøkir eru til at vera ivasamur um valdu staðsetingina? Kanska er tað neyðugt at umhugsa loysnina einaferð enn, soleiðis at vit um 20-30 ár ikki standa nipin og angra, at vit valdu skeivu loysnina – serliga tí hon er so kostnaðarmikil, sum hon er. Tað gerst jú ikki umaftur.
text: #000088
text: Og vil man byggja á stórum, tómum økjum, so finnast eisini nøkur øki nærri at miðbýnum enn Marknagil. Eitt velduga stórt økið liggur vestanfyri R.C. Effersøesgøtu, beint við miðbýin. Tað kundi t.d. borið væl til at tikið partar av hesum økinum til skúlabygging – t.d. eina langa rípu fram við vegnum, soleiðis at til ber at varðveita ein stóran part aftanfyri yvir ímóti Konmansmýru sum fríøki. Hetta hevði eisini gjørt høvuðsgøtuna R.C. Effersøegøtu til eina nógv meira býarkenda gøtu, og hevði bundið niðara og ovara partin av býnum betur saman.
text: #000091
text: Ein skúli, bygdur við R.C. Effersøesgøtu, hevði ligið øgiliga tætt við alt ítróttarøkið í Gundadali. Hetta kann hava nógvar fyrimunir við sær – bæði fyri skúlan og ítróttin. Skúlin hevði eisini ligið tætt við eitt stórt rekreativt øki og fleiri mentanarstovnar. Eg hugsi um Viðarlundina – og so um Listasavnið, Norðurlandahúsið og Kringvarpið, umframt Dansifrøi – og seinni eisini nýggja musikkskúlan. Hetta hevði eisini verið til fyrimuns fyri ungdómin á skúladeplinum. Her síggi eg fleiri møguleikar fyri, at synergi kann koma burturúr.
text: #000092
text: Havnin hevur veruliga brúk fyri munagóðum loysnum uppá trupulleikan, at miðbýurin liggur so oyðin og fólkatómur. Her kundi verið ein ordiliga góður møguleiki fyri at fáa nakað av tí yðjandi lívinum í miðbýnum, vit sakna, tá ungdómar floyma út í býin eftir skúlatíð ella brúka býin í frítímum. Men við at staðseta Marknagilsdepilin so langt burtur frá miðbýnum, hevur man tíverri spilt henda møguleika, eftir mínari meting.
text: #000094
text: Altjóða býarskipanar- og arkitekturserfrøðingar hava eftirkannað, hvørjar fyritreytir skulu til, fyri at fáa fólk til at trívast best í einum býarumhvørvi. Teir gjørdu umfatandi spurnarkanningar í nógvum londum, har teir spurdu fólk, hvat teimum dámdi best í tí umhvørvinum, tey búðu í. Soleiðis funnu teir fram til nøkur felags eyðkenni, sum flest fólk peika á, ið eru avgerandi fyri teirra trivnað. Spurningurin er, um Havnin lýkur hesar treytir fyri trivnað, sum er – og um ikki: Kann tað so verða ein av frágreiðingunum uppá, at Havnin er blivin so deydlig?
text: #000098
text: Tað merkir helst, at vit eiga at endurskoða býarskipanina, so hon tekur atlit til niðanfyristandandi fyritreytir framyvir. Tær 13 fyritreytirnar fyri trivnað millum býarborgarar eru hesar:
text: #000099
text: 2) Flestu bústaðir skulu vera innanfyri 5 minuttirs gongd frá miðsavningarstaðnum.
text: #000101
text: 3) Fjølbroytni má vera í bústøðum – t.d sethús, raðhús og íbúðir – soleiðis at bæði ung og eldri, einsamøll og familjur, fólk við lítlari inntøku og fólk við størri inntøku, hava møguleika at hava støð at búgva, sum hóskar til júst tey.
text: #000102
text: 4) Tætt við bústaðirnar skulu vera handlar og skrivstovur av hóskandi fjølbroytnum slag til at nøkta vikuliga tørvin hjá einum vanligum húsarhaldi.
text: #000103
text: 5) Møguleiki skal vera fyri minni virksemi í bústaðarøkinum – t.d. smærri skrivstovur, gallaríir og smærri handverkslig verkstøð.
text: #000104
text: 6) Ein fólkaskúli skal liggja so nær at bústøðunum, at børnini kunnu ganga til og frá skúlanum.
text: #000105
text: 7) Smá spælipláss ella onnur øki við møguleika hjá børnum at spæla skulu vera innanfyri kanska hundrað metrar frá bústaðnum.
text: #000106
text: 10) Bygningar í miðsavningarstøðum ella torgum verða bygdir heilt út til gongubreytir við vegkantin, so teir skapa eitt greidliga avmarkað uttandura býarrúm
text: #000109
text: 11) Parkering og garasjuhurðar venda sjáldan út móti vegnum, men eru aftanfyri bygningar og atkomilig gjøgnum trengri gøtur ella skot.
text: #000110
text: 12) Serliga merkisverd ella tignarlig støð fyri endan á vegum ella við miðsavningarstøð og torg í grannalagnum eru ofta almennir stovnar ella samkomuhús, har fundir, møti, undirvísing ella annað alment virksemi kann fara fram
text: #000111